Na temelju članka 118. stavka 2. Zakona o odgoju i obrazovanju u osnovnoj i srednjoj školi („Narodne novine“, broj 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 7/17, 68/18, 98/19, 64/20, 151/22, 155/23 i 156/23), članaka 74. Statuta Osnovne škole kraljice Jelene, Solin, Školski odbor Osnovne škole kraljice Jelene, Solin (u daljem tekstu: Škola) na sjednici održanoj dana 18. prosinca 2024. godine donio je:

**P O S L O V N I K**

**O RADU KOLEGIJALNIH TIJELA**

**I. OPĆE ODREDBE**

**Članak 1.**

Poslovnikom o radu kolegijalnih tijela (učiteljsko vijeće, razredna vijeća, vijeće roditelja, vijeće učenika), uređuje se način rada kolegijalnih tijela Škole i to:

* pripremanje sjednica,
* sazivanje sjednica, dostavljanje poziva i radnih materijala,
* vođenje sjednica i način odlučivanja članova,
* položaj, prava i obveze članova i drugih osoba,
* izvješćivanje radnika i učenika Škole,
* zapisnik i druga pitanja značajna za rad i odlučivanje na sjednicama kolegijalnih tijela.

Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muške i ženske osobe.

**Članak 2.**

Odredbe Poslovnika o radu kolegijalnih tijela (u daljem tekstu: Poslovnik) primjenjuju se na članove te na druge osobe koje su nazočne na sjednicama i sudjeluju u radu kolegijalnog tijela.

**Članak 3.**

O pravilnoj primjeni odredaba ovoga Poslovnika brine se član kolegijalnog tijela (u daljnjem tekstu: tijelo) koji je ovlašten sazvati sjednicu tijela, odnosno predsjedavati sjednicom tijela(u daljnjem tekstu: predsjedavatelj).

**II. SJEDNICE KOLEGIJALNOG TIJELA**

1. **Sazivanje i pripremanje sjednica**

**Članak 4.**

Kolegijalno tijelo radi na sjednicama.

Uz članove tijela na sjednicama mogu biti nazočne i druge osobe ako su pozvane, uz odobrenje predsjedavatelja sjednice, po službenoj dužnosti ili kada to pravo osobama pripada po zakonu odnosno općim aktima Škole.

Predstavnici sredstava javnog priopćavanja mogu biti nazočni na sjednicama tijela ako su pozvani na sjednicu ili na vlastiti zahtjev, a uz odobrenje predsjedavatelja kolegijalnog tijela.

**Članak 5.**

Jedan primjerak poziva kojim se saziva sjednica stavlja se na oglasnu ploču Škole.

**Članak 6.**

Kada se na sjednicama kolegijalnog tijela raspravlja o pitanjima ili podacima koji predstavljaju poslovnu ili drugu tajnu prema zakonu ili općem aktu Škole, sjednice se održavaju samo uz nazočnost članova tijela.

Član tijela dužan je čuvati poslovnu tajnu i druge povjerljive podatke, a posebno osobne podatke, koje dozna u obavljanju dužnosti člana.

Član koji postupi suprotno stavku 2. ovoga članka, odgovoran je Školi prema općim propisima obveznog prava.

**Članak 7.**

Sjednice kolegijalnih tijela održavaju se u sjedištu Škole.

Sjednice kolegijalnih tijela održavaju se prema potrebi.

Sjednica kolegijalnih tijela može se održati ako je sjednici nazočna većina ukupnog broja članova tijela.

U hitnim situacijama te posebno opravdanim razlozima sjednica kolegijalnih tijela se može sazvati i telefonskim putem ili elektroničkom poštom, a održati elektronskim putem (elektroničkom poštom).

U slučaju održavanja elektroničke sjednice u pozivu za sjednicu koji se dostavlja svim članovima na njihovu e-mail adresu, uz dnevni red određuje se početak i završetak elektroničke sjednice, a u tom se vremenu članovi kolegijalnih tijela očituju elektroničkim putem.

Nakon završetka elektroničke sjednice sastavlja se zapisnik u čijem su privitku sva pristigla očitovanja.

**Članak 8.**

Član tijela ovlašten za sazivanje sjednice tijela priprema i razmatra materijale za sjednice i obavlja druge poslove za pripremanje sjednice.

U pripremi sjednice članu tijela pomaže ravnatelj ili druge osobe koje obavljaju poslove u svezi s pitanjima za raspravu na sjednici.

Sjednice se moraju pripremiti tako da se rad na sjednici odvija učinkovito i ekonomično, a odluke donose pravodobno i u skladu s propisima i općim aktima Škole.

Ako član tijela ovlašten za sazivanje sjednice ocijeni da pripremljeni materijal za sjednicu nije dovoljno stručno ili precizno urađen ili dokumentiran, vratit će ga na doradu ili ga neće uvrstiti za sjednicu.

**Članak 9.**

Materijale na sjednici obrazlaže osoba koja je materijal pripremila ili na koju se materijal odnosi.

**Članak 10.**

Prijedlog dnevnog reda sjednice sastavlja član tijela ovlašten za sazivanje sjednice.

U pripremi sjednica članu tijela ovlaštenom za sazivanje sjednice pomaže ravnatelj i druge osobe koje obavljaju poslove u vezi s pitanjima za raspravu na sjednici.

Kod predlaganja dnevnog reda član tijela ovlašten za sazivanje sjednice je dužan voditi računa:

* da se u dnevni red uvrste predmeti o kojima je tijelo ovlašteno raspravljati i odlučivati,
* da dnevni red ne bude opširan,
* da predmeti o kojima će se raspravljati i odlučivati na sjednici, budu obrađeni, potkrijepljeni dokazima i obrazloženi tako da se članovi mogu upoznati s predmetom i o njemu raspravljati i odlučivati na istoj sjednici.

**Članak 11.**

Sjednicu saziva član tijela ovlašten za sazivanje sjednice kolegijalnog tijela.

Sjednice tijela saziva i sjednicama predsjedava:

* Učiteljskog vijeća, ravnatelj
* Razrednog vijeća, razrednik
* Vijeća roditelja, predsjednik vijeća roditelja, zamjenik predsjednika
* Vijeća učenika, predsjednik vijeća učenika, zamjenik predsjednika.

Prijedlog za sazivanje sjednice može dati svaki član tijela.

Član tijela ovlašten za sazivanje sjednice je obvezan sazvati sjednicu ako to zatraži 1/3 članova tijela ili ravnatelj Škole.

Kad ovlaštene osobe iz stavaka 1. i 2. ovoga članka ne mogu sazvati sjednicu ili predsjedavati sjednici, mogu ovlastiti drugog člana tijela za sazivanje sjednice ili predsjedavanje sjednicom.

**Članak 12.**

Poziv na sjednicu dostavlja se:

* članovima,
* izvjestiteljima o pojedinim predmetima dnevnoga reda,
* drugim osobama koje se u svezi s dnevnim redom pozivaju na sjednicu.

Poziv za sjednicu kolegijalnog tijela može biti putem oglasne ploče, pismenom ili elektroničkim putem.

Poziv se dostavlja najkasnije tri (3) dana prije održavanja sjednice.

**Članak 13.**

Pisani poziv za sjednicu obvezno sadrži:

* naznaku kolegijalnog tijela koje se poziva na sjednicu,
* prijedlog dnevnog reda,
* mjesto i vrijeme održavanja sjednice,
* potpis član tijela ovlaštenog za sazivanje sjednice.

**2. Tijek sjednice**

**Članak 14.**

Sjednici predsjedava član tijela ovlašten za sazivanje sjednice, a u slučaju njegove spriječenosti zamjenik predsjednika ili drugi član tijela ovlašten za sazivanje sjednice ili predsjedavanje sjednicom (u daljem tekstu: predsjedavatelj).

Na sjednici Učiteljskog vijeća predsjedava ravnatelj škole ili osoba koju on ovlasti.

**Članak 15.**

Pravo odlučivanja na sjednici imaju samo članovi tijela.

Ostali nazočni na sjednici imaju pravo sudjelovati u raspravi uz prethodnu suglasnost predsjedavatelja, ali bez prava odlučivanja.

**Članak 16.**

Prije početka sjednice predsjedavatelj provjerava je li sjednici nazočna potrebna većina članova kolegijalnog tijela.

Predsjedavatelj utvrđuje koji su od članova svoj izostanak opravdali.

Ako je na sjednici nazočan dostatan broj članova u skladu sa stavkom 1. ovoga članka, predsjedavatelj započinje sjednicu.

Nakon započinjanja sjednice predsjedavatelj poziva članove da iznesu primjedbe na pročitani zapisnik s prethodne sjednice. Članovi odlučuju o iznesenim primjedbama, a nakon toga glasuju o prihvaćanju zapisnika s prethodne sjednice.

Primjedbe na zapisnik članovi daju usmeno kod usvajanja zapisnika s prethodne sjednice.

Stavak 4. ovoga članka ne primjenjuje se na konstituirajuću sjednicu kolegijalnog tijela.

**Članak 17.**

Dnevni red sjednice utvrđuju članovi kolegijalnog tijela na temelju prijedloga dnevnog reda, koji je naznačen u pozivu za sjednicu.

Svaki član ima pravo prije utvrđivanja dnevnog reda predložiti da se o pojedinoj točki dnevnog reda ne raspravlja ako ona nije odgovarajuće pripremljena ili ako na sjednici nije nazočan potrebni izvjestitelj.

Predsjedavatelj sjednice proglašava utvrđeni dnevni red.

Utvrđeni dnevni red ne može se tijekom sjednice mijenjati.

**Članak 18.**

Nakon utvrđenog dnevnog reda prelazi se na raspravu i odlučivanje o predmetima dnevnog reda, redoslijedom koji je utvrđen u dnevnom redu.

**Članak 19.**

Kada su članovima dostavljeni materijali za sjednicu na temelju kojih se donosi određena odluka ili zaključak, izvjestitelj je dužan samo kratko iznijeti sadržaj materijala ili predložene odluke odnosno zaključke.

**Članak 20.**

Na sjednici nitko ne može govoriti dok ne dobije riječ od predsjedavatelja sjednice. Predsjedavatelj daje riječ prijavljenima za raspravu prema redoslijedu kojim su se prijavili. Izvan reda prijavljivanja predsjedavatelj će dati riječ izvjestitelju o određenoj točki dnevnog reda ako on to zatraži ili ako je to potrebno zbog dopunskog objašnjenja pojedinog predmeta.

**Članak 21**.

Osoba koja sudjeluje u raspravi može o istom predmetu govoriti više puta ali samo uz dopuštenje predsjedavatelja.

Na prijedlog predsjedavatelja ili člana, kolegijalno tijelo može odlučiti da se uskrati riječ sudioniku u raspravi koji je već govorio o istom predmetu.

Pravo na ponovno sudjelovanje u raspravi sudionik ima tek nakon što završe s izlaganjem osobe koje su se prvi put prijavile i dobile riječ.

**Članak 22.**

Sudionik u raspravi koji dobije riječ, obvezan je pridržavati se predmeta rasprave prema utvrđenom dnevnom redu.

Ako se sudionik u raspravi u svom izlaganju udalji od predmeta o kojem se raspravlja, predsjedavatelj ga treba upozoriti da se pridržava dnevnog reda.

Ako isti ne postupi prema upozorenju, predsjedavatelj mu treba uskratiti dalje sudjelovanje u raspravi o toj točki dnevnog reda.

**Članak 23.**

Sudionik u raspravi dužan je govoriti kratko i jasno i iznositi prijedloge za rješavanje predmeta o kojima se raspravlja.

Predsjedavatelj sjednice dužan je brinuti o tome da sudionika u raspravi nitko ne ometa za vrijeme njegova izlaganja.

**Članak 24.**

Kolegijalno tijelo na prijedlog predsjedavatelja ili drugog člana može odlučiti da se rasprava o pojedinom predmetu prekine i da se predmet ponovno prouči ili dopuni, odnosno da se pribave dodatni podatci za iduću sjednicu.

**Članak 25.**

Kada se na sjednici raspravlja o podacima ili ispravama koje predstavljaju poslovnu ili drugu tajnu, predsjedavatelj će upozoriti članove tijela da se ti podaci ili isprave smatraju tajnom i da su ih članovi dužni čuvati kao tajnu.

**Članak 26.**

Rasprava o pojedinoj točki dnevnog reda traje sve dok prijavljeni sudionici u raspravi ne završe svoja izlaganja.

Kada predsjedavatelj potvrdi da više nema prijavljenih sudionika u raspravi o određenom predmetu, zaključit će raspravu.

Na prijedlog predsjedavatelja ili drugog člana kolegijalno tijelo može odlučiti da se rasprava o pojedinom predmetu zaključi i prije nego što svi prijavljeni dobiju riječ, ako je predmet dovoljno razmotren i o njemu se može valjano odlučiti.

**3. Održavanje reda i stegovne mjere**

**Članak 27.**

Svakoj osobi koja sudjeluje u radu na sjednici, ukoliko se ne pridržava reda i ne poštuje odredbe ovoga poslovnika, mogu se izreći ove stegovne mjere:

* opomena,
* oduzimanje riječi,
* udaljavanje sa sjednice.

**Članak 28.**

Opomena se izriče svakoj osobi koja svojim ponašanjem ili izlaganjem na sjednici postupa suprotno odredbama ovoga poslovnika ili remeti rad sjednice.

Opomenu izriče predsjedavatelj sjednice.

**Članak 29.**

Mjera oduzimanja riječi izriče se svakoj osobi koja svojim ponašanjem, izjavama ili nepoštivanjem odredaba ovoga poslovnika remeti rad sjednice, a već prije toga joj je na istoj sjednici izrečena opomena.

Mjeru oduzimanja riječi izriče predsjedavatelj sjednice.

**Članak 30.**

Mjera udaljavanja sa sjednice izriče se svakoj osobi koja ne postupa prema nalogu predsjedavatelja, koji joj je ranije izrekao mjeru oduzimanja riječi ili koja na drugi način toliko narušava red i krši odredbe ovoga poslovnika da dovodi u pitanje daljnje održavanje sjednice.

Mjeru udaljavanja sa sjednice, na prijedlog predsjedavatelja, izriče kolegijalno tijelo.

Osoba kojoj je izrečena mjera udaljavanja sa sjednice, dužna je odmah napustiti prostor u kojem se održava sjednica.

Udaljavanje sa sjednice odnosi se samo na sjednicu na kojoj je ova mjera izrečena.

**4. Odgađanje i prekid sjednice**

**Članak 31.**

Sjednica kolegijalnog tijela odgodit će se kada nastupe okolnosti koje onemogućuju održavanje sjednice u zakazano vrijeme.

Sjednica će se odgoditi i kada se prije započinjanja sjednice utvrdi da na sjednici nije nazočan potreban broj članova tijela.

Sjednicu odgađa predsjedavatelj sjednice.

**Članak 32.**

Sjednica se prekida:

* kada se tijekom sjednice broj nazočnih članova smanji ispod broja potrebitog za održavanje sjednice,
* kada dođe do težeg remećenja reda na sjednici, a predsjedavatelj nije u mogućnosti održati red primjenom mjera iz članka 27. ovoga Poslovnika,
* kada o pojedinom predmetu treba pribaviti dodatne podatke ili isprave.

Sjednicu prekida predsjedavatelj sjednice.

Ako pojedini član smatra da nema razloga za prekid sjednice, on može predložiti da se sjednica nastavi.

Odluku o nastavku sjednice donosi kolegijalno tijelo.

**Članak 33.**

Kada je sjednica odgođena ili prekinuta, predsjedavatelj izvješćuje nazočne članove o novom vremenu održavanja sjednice, a ostale članove u skladu s člankom 12. stavkom 2. ovoga Poslovnika.

**5. Odlučivanje na sjednici**

**Članak 34.**

Nakon završene rasprave o pojedinoj točki dnevnog reda u skladu s člankom 26. ovoga poslovnika kolegijalno tijelo pristupa odlučivanju.

Za pravovaljano raspravljanje i odlučivanje potrebno je da na sjednici bude nazočna natpolovična većina ukupnog broja članova tijela.

Prije glasovanja predsjedavatelj oblikuje odluku ili zaključak koji se treba donijeti u svezi s pojedinom točkom dnevnog reda.

**Članak 35.**

Kolegijalno tijelo odlučuje javnim glasovanjem, osim kada je zakonom ili statutom Škole, odnosno prethodnom odlukom kolegijalnog tijela određeno da se o pojedinom predmetu glasuje tajno.

Članovi glasuju javno tako da se dizanjem ruke izjašnjavaju „za“, „protiv“ ili „suzdržan“ o prijedlogu odluke odnosno zaključka.

Članovi glasuju tajno tako da na glasačkom listiću zaokruže redni broj ispred osobe ili prijedloga za koji glasuju.

**Članak 36.**

Kolegijalno tijelo odlučuje većinom glasova nazočnih članova, osim kada je zakonom ili statutom određeno drugačije.

Rezultate glasovanja utvrđuje predsjedavatelj sjednice.

Na temelju rezultata glasovanja predsjedavatelj sjednice objavljuje je li određeni prijedlog prihvaćen ili odbijen.

**Članak 37.**

Kod odlučivanja o obvezama radnih tijela ili pojedinaca mora biti razvidno tko je izvršitelj, u kojem roku i na koji će način izvijestiti članove tijela o izvršenju obveze.

**Članak 38.**

Nakon što su svi predmeti predviđeni dnevnim redom raspravljeni i o njima odlučeno, predsjedavatelj zaključuje sjednicu.

**III. PRAVA I DUŽNOSTI ČLANOVA**

**Članak 39.**

Član kolegijalnog tijela ima prava i dužnosti:

* sudjelovati na sjednicama tijela i na njima govoriti i glasovati,
* postavljati pitanja predsjedavatelju i drugim osobama koje sudjeluju u radu na sjednici,
* podnositi prijedloge i zahtijevati da se o njima raspravlja i odlučuje na sjednicama,
* sudjelovati na sjednicama radnih tijela koje osniva kolegijalno tijelo,
* prihvatiti izbor u radna tijela ako kolegijalno tijelo donese takvu odluku.

Član kolegijalnog tijela ima i druga prava i dužnosti utvrđene odredbama zakona, općih akata Škole i odredbama ovoga Poslovnika.

**Članak 40.**

Članu kolegijalnog tijela obvezno se dostavlja:

* poziv na sjednicu,
* materijal koji se priprema za sjednicu.

Članovima kolegijalnog tijela moraju biti dostupni svi materijali koji se odnose na raspravu i odlučivanje na sjednici.

**Članak 41.**

Za vrijeme dok obavlja dužnost člana kolegijalnog tijela, član ne smije koristiti ni isticati podatke o svom članstvu na način kojim bi ostvario neke interese ili povlastice.

**IV. ZAPISNIK I AKTI SA SJEDNICE**

**Članak 42.**

O radu sjednice kolegijalnog tijela vodi se zapisnik.

Zapisnik vodi član tijela kojega na sjednici odredi predsjedavatelj ili koji je izabran za zapisničara.

**Članak 43.**

Zapisnik ima obilježje isprave kojom se potvrđuje rad i oblik rada kolegijalnog tijela. Zapisnik sadrži:

* redni broj sjednice, mjesto i vrijeme održavanja sjednice,
* ime i prezime predsjedavatelja, broj članova nazočnih, odnosno nenazočnih na sjednici,
* imena članova koji su opravdali svoj izostanak,
* potvrdu da je na sjednici nazočan potreban broj članova za pravovaljano odlučivanje,
* predloženi i usvojeni dnevni red,
* tijek rada na sjednici, predmete o kojima se raspravljalo te imena i prezimena osoba koje su sudjelovale u raspravi i sažet prikaz njihova izlaganja,
* rezultate glasovanja o pojedinim prijedlozima odnosno točkama dnevnog reda,
* izdvojeno mišljenje pojedinog člana, ako on zatraži da se to unese u zapisnik,
* vrijeme zaključivanja ili prekida sjednice,
* oznaku priloga koji su sastavni dio zapisnika,
* potpis predsjedavatelja sjednice i zapisničara.

**Članak 44.**

Čistopis zapisnika potpisuju predsjedavatelj sjednice na koju se zapisnik odnosi te zapisničar. Po jedan primjerak čistopisa zapisnika dostavlja se predsjedavatelju i članovima, jedan primjerak ravnatelju, a jedan primjerak se čuva u pismohrani Škole.

**Članak 45.**

Ako se zapisnik sastoji od više listova (stranica), na svakom listu mora biti potpis predsjedavatelja sjednice i zapisničara,

Svaka stranica zapisnika mora biti označena rednim brojem.

**Članak 46.**

Ako je u zapisniku bilo što pogrešno zapisano, dopušteno je pogrešku precrtati, s tim da ostane vidljivo što je prvobitno bilo zapisano.

Ispravak se može učiniti između redova ili na kraju zapisnika.

Ispravak će svojim potpisom ovjeriti predsjedavatelj sjednice i zapisničar.

Nije dopušteno zapisnik uništiti ili ga zamijeniti novim.

**Članak 47.**

Oblikovanje odluka i zaključaka u zapisnik vrši predsjedavatelj sjednice.

Odluke donesene na sjednici objavljuju se na oglasnoj ploči.

O objavljivanju Odluka brinu se član tijela ovlašten za sazivanje sjednice tijela i ravnatelj.

**Članak 48.**

Svakom radniku ili roditelju odnosno staratelju učenika, koji ima pravni interes, mora se na njegov zahtjev omogućiti uvid u zapisnik sa sjednice kolegijalnog tijela.

Postojanje pravnog interesa ocjenjuje član tijela ovlašten za sazivanje sjednice tijela.

Izvodi, prijepisi i preslike zapisnika mogu se davati ovlaštenim tijelima i osobama izvan Škole samo na njihov pisani zahtjev.

Zapisnici tijela se kategoriziraju i čuvaju u skladu s propisima koji se odnose na zaštitu registraturnog i arhivskog gradiva.

**Članak 49.**

Pojedinačni akti (odluke, rješenja, zaključci) unose se u zapisnik u obliku kakvom su doneseni prema članku 34. stavku 3. ovoga Poslovnika.

Tekst pojedinačnog akta koji se dostavlja školskim tijelima, pravnim i fizičkim osobama, mora biti istovjetan tekstu akta iz prihvaćenog zapisnika.

Tekst općeg ili pojedinačnog akta koji je na sjednici donijelo kolegijalno tijelo, potpisuje predsjedavatelj te sjednice.

**V. PRIJELAZNE I ZAVRŠNE ODREDBE**

**Članak 50.**

Odredbe ovoga Poslovnika na odgovarajući način primjenjivat će se i na radna tijela koja osniva ili imenuje kolegijalno tijelo.

**Članak 51.**

Ovaj Poslovnik stupa na snagu istekom osmog dana nakon dana objave na oglasnoj ploči Škole..

**Članak 52.**

Stupanjem na snagu ovoga Poslovnika prestaje važiti Poslovnik o radu kolegijalnih tijela (KLASA: 003-05/09-01/09; URBROJ: 2180-01-01-09-1) od dana 19.05.2009. godine.

KLASA: 011-03/24-01/05

URBROJ: 2180-1-12-01/01-24-1

U Solinu, 18. prosinca 2024. godine

Zamjenica predsjednice Školskog odbora:

Milica Duvnjak

Ovaj Poslovnik je objavljen na oglasnoj ploči dana 18. prosinca 2024. godine i stupio je na snagu dana 27. prosinca 2024. godine.

Ravnateljica:

Vesna Ružić, prof.